Tradukado estas malfacila sed fruktodona ekzerco. Tradukante tekston, vi alfrontos defiojn, esprimojn, kaj vortojn, kiujn vi alie evitus (eĉ senpense). Eĉ se vi ne estas literaturamanto, ni bonvenigas vian partoprenon. Lingvokapablo pliboniĝas nur per streĉo kaj ekzercado.

Ni ne prezentas nin kiel aŭtoritatulojn pri tradukado. Tamen ni estas lingve kompetentaj, kaj ni provos komenti kaj respondi el tia vidpunkto. Tim multe verkis en Esperanto (originale), kaj plurfoje premiiĝis en la Belartaj Konkursoj de UEA. Lee estas konata instruisto ĉe NASK, kaj antaŭ kelkaj jaroj redaktis similan rubrikon por la bulteno de la Esperanto-Asocio de Sankta-Luiso. Hoss estas magistriĝa studento pri tradukado el Esperanto en la anglan, kaj liaj tradukoj dufoje premiiĝis en la Liro-konkursoj de la eldonejo Sezonoj.

Ni strebos iomgrade sekvi la modelon de la brila tradukisto William Auld, kiu dum jaroj verkis samnoman rubrikon en La Brita Esperantisto. (Kompilaĵo de liaj artikoloj nun aperas en la libro Traduku!, kaj ni forte rekomendas ĝin al ĉiuj.) Ĉiunumere Auld trakribris la diversajn proponojn de siaj legantoj, taksante kaj pripensante la avantaĝojn de ĉiuj, por finfine fari sintezan verkon.

Same kiel li, ni ne asertos, ke niaj sintezaj tekstoj estas perfektaj – neniu traduko povas esti tia. Ni celos nur kunordigi grupon de homoj kiuj kune esploros la arton traduki, malkovros diversajn alirojn al la tasko, kaj progresos en la lerta uzado de Esperanto. Tradukado estas arto, kaj ĉiuj elektas malsimile. Per komparado kaj diskuto ni povas lerni kaj profiti de unu la alia.

La ĉi-numera teksto venas el A Literary Nightmare de Mark Twain, noveleto kiun Hoss nun tradukas por kompilaĵo de klasikaj usonaj rakontoj kiu aperos ĉe la venontjara UK. La rakonto koncernas diable allogan poemaĉon (oni povus nomi ĝin ankaŭ ĵinglo aŭ orelvermo) per kiu la ĉefroluloj infektiĝas:

Conductor, when you receive a fare,

Punch in the presence of the passenjare!

A blue trip slip for an eight-cent fare,

A buff trip slip for a six-cent fare,

A pink trip slip for a three-cent fare,

Punch in the presence of the passenjare!

Chorus:

Punch, brothers! punch with care!

Punch in the presence of the passenjare!